คณะกรรมการบริษัทและฝ่ายบริหารมีหน้าที่และความรับผิดชอบโดยตรงในการจัดให้มีและรักษาไว้ซึ่งระบบควบคุมภายใน
ซึ่งจะครอบคลุมถึงการควบคุมทางด้านการเงิน การดำเนินงานการกำกับดูแลกิจการ
และการบริหารความเสี่ยง
ดังนั้นคณะกรรมการบริษัทจึงได้มอบหมายให้คณะกรรมการตรวจสอบมีอำนาจและหน้าที่ในการสอบทานให้บริษัทมีรายงานทางการเงินอย่างถูกต้องและเพียงพอ
สอบทานให้บริษัทมีระบบควบคุมภายในและการตรวจสอบภายในที่เหมาะสมและมีประสิทธิผล
สอบทานให้มีการประเมินความเสี่ยงและการบริหารความเสี่ยงที่เหมาะสม
และสอบทานให้ปฏิบัติตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
และกฎหมายที่เกี่ยวกับธุรกิจของบริษัท

เพื่อให้ระบบการควบคุมภายในของบริษัทมีประสิทธิภาพต่อเนื่อง
และเพื่อให้มั่นใจว่าไม่มีการละเลยการปฏิบัติตามระบบการควบคุมภายในตามที่ออกแบบไว้ของบริษัทอย่างเป็นสาระสำคัญ
โดยสำนักตรวจสอบภายใน
โดยมีหน้าที่และความรับผิดชอบในการตรวจประเมินผลอย่างอิสระเกี่ยวกับการควบคุมภายใน
การบริหารความเสี่ยง และการกำกับดูแลกิจการ
รวมทั้งสอบทานให้บริษัทปฏิบัติตามกฎระเบียบของทางการ ปัจจุบันสำนักตรวจสอบภายในมีพนักงาน 3
คน

ในการประชุมคณะกรรมการบริษัท ครั้งที่ 8/2554 เมื่อวันที่ 24 พฤศจิกายน 2554
โดยมีกรรมการอิสระและกรรมการตรวจสอบทุกท่านเข้าร่วมประชุมด้วย
คณะกรรมการบริษัทได้พิจารณาและร่วมกันประเมินความเพียงพอของระบบการควบคุมภายในของบริษัทโดยเปรียบเทียบกับแนวทางการควบคุมภายในภายใต้องค์ประกอบ
5 ด้านที่มีนัยสำคัญต่อประสิทธิภาพและประสิทธิผลของการควบคุมภายในตามแนวคิดของ COSO[1]
อันได้แก่

1) องค์กรและสภาวะแวดล้อม

2) การบริหารความเสี่ยง

3) การควบคุมการปฏิบัติงานของฝ่ายบริหาร

4) ระบบสารสนเทศและการสื่อสารข้อมูล

5) ระบบการติดตาม

โดยประกอบกับข้อคิดเห็นจากคณะกรรมการตรวจสอบและการซักถามข้อมูลจากฝ่ายบริหารเห็นว่า
บริษัทมีการควบคุมภายในที่เพียงพอ
ส่วนรายงานของสำนักตรวจสอบภายในไม่ปรากฏข้อบกพร่องเกี่ยวกับระบบการควบคุมภายในที่มีนัยสำคัญ
นอกจากนี้ผู้สอบบัญชีภายนอกของบริษัท คือ บริษัท สำนักงาน เอินส์ท แอนด์ ยัง จำกัด
เป็นผู้ตรวจสอบงบการเงินประจำปี 2554
ได้มีข้อสังเกตเพียงเล็กน้อยในข้อบกพร่องเกี่ยวกับระบบควบคุมภายในทางด้านบัญชีการเงินของบริษัท
แต่อย่างใดก็ดีไม่มีสาระสำคัญต่อระบบโดยรวม

คณะกรรมการบริษัท มีความเห็นว่าระบบการควบคุมภายในของบริษัทฯ
มีความเพียงพอและเหมาะสมต่อการดำเนินธุรกิจของบริษัทฯและสามารถป้องกันทรัพย์สินของบริษัท
จากการที่ผู้บริหารนำไปใช้โดยมิชอบหรือไม่มีอำนาจเพียงพอได้

ทั้งนี้ สำนักตรวจสอบภายในของบริษัทได้จัดทำแผน วางนโยบายและแนวทางในการตรวจสอบ
โดยพิจารณาถึงปัจจัยความเสี่ยงที่อาจเกิดขึ้น เมื่อวันที่ 9 สิงหาคม 2554
ที่ประชุมคณะกรรมการตรวจสอบครั้งที่ 5/2554 ได้อนุมัติแผนงานการตรวจสอบภายในสำหรับปี
2555 โดยมุ่งเน้นการตรวจสอบในระบบจัดหาวัตถุดิบ ระบบส่งเสริมวัตถุดิบ งานบริหารคลังสินค้า
งานบริหารทรัพยากรบุคคล
รวมถึงการประเมินประสิทธิภาพของการปฏิบัติตามระบบการควบคุมภายในของฝ่ายสารสนเทศ

รายงานของคณะกรรมการตรวจสอบ

คณะกรรมการตรวจสอบ บริษัท น้ำตาลครบุรี จำกัด (มหาชน)
ได้รับการเลือกตั้งโดยคณะกรรมการบริษัท และที่ประชุมผู้ถือหุ้นประจำปี 2553 เมื่อเดือนวันที่ 16
ธันวาคม 2553 กรรมการตรวจสอบ 3 ท่าน ซึ่งมีคุณสมบัติครบถ้วนตาม
กฎบัตรคณะกรรมการตรวจสอบ
ซึ่งสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ มีรายนาม
และจำนวนครั้งเข้าร่วมประชุมคณะกรรมการตรวจสอบ รอบระยะเวลาตั้งแต่วันที่ 1 ตุลาคม 2554
ถึงวันที่ 31 ธันวาคม 2554 ดังนี้

+-------------------------+----------------------+--------------------+
| รายชื่อคณะกรรมการตรวจสอบ  | การดำรงตำแหน่ง        | การประชุมทั้งหมด      |
|                         |                      | (ครั้ง)              |
+-------------------------+----------------------+--------------------+
| 1.  ดร. ธวัชชัย นาคะตะ    | ประธานกรรมการตรวจสอบ | 1/1                |
+-------------------------+----------------------+--------------------+
| 2.  นายชูศักดิ์ ปรัชญางค์ปรีชา | กรรมการตรวจสอบ       | 1/1                |
+-------------------------+----------------------+--------------------+
| 3.  นางสุวิมล กฤตยาเกียรณ์  | กรรมการตรวจสอบ       | 1/1                |
+-------------------------+----------------------+--------------------+

ในรอบระยะเวลาตั้งแต่วันที่ 1 ตุลาคม 2554 ถึงวันที่ 31 ธันวาคม 2554
คณะกรรมการตรวจสอบของบริษัทซึ่งประกอบด้วย ดร.ธวัชชัย นาคะตะ ประธานกรรมการตรวจสอบ
นายชูศักดิ์ ปรัชญางค์ปรีชา และนางสุวิมล กฤตยาเกียรณ์ กรรมการตรวจสอบ
ได้มีการประชุมร่วมกัน 1 ครั้ง ครบองค์ประชุม สรุปสาระสำคัญการปฏิบัติหน้าที่ ดังนี้

การพิจารณาสอบทานงบการเงิน
คณะกรรมการตรวจสอบได้พิจารณาสอบทานงบการเงินรายไตรมาสและงบการเงินประจำปี 2554
สิ้นสุดวันที่ 31 ธันวาคม 2554 รวมทั้งการเปิดเผยข้อมูลที่เป็นสาระสำคัญ
เพื่อนำเสนอให้คณะกรรมการบริษัทพิจารณาอนุมัติ
โดยมีการประชุมหารือแลกเปลี่ยนความคิดเห็นร่วมกับสำนักตรวจสอบภายใน ผู้สอบบัญชี
และฝ่ายบริหาร เพื่อให้รายงานทางการเงินมีความถูกต้องครบถ้วนเป็นที่เชื่อถือได้
ข้อสังเกตและข้อเสนอแนะของผู้สอบบัญชีได้รับการพิจารณาและนำมาปรับปรุงให้เกิดประโยชน์แก่บริษัทอย่างเหมาะสม

การพิจารณาสอบทานรายการที่เกี่ยวโยงกัน
ที่อาจทำให้เกิดความขัดแย้งทางผลประโยชน์กับบริษัทมีความเห็นว่าเป็นรายการที่เป็นจริงทางการค้า
อันเป็นธุรกิจปกติทั่วไป ซึ่งถือว่าบริษัทได้ปฏิบัติตามนโยบายการกำกับดูแลกิจการที่ดี

การกำกับดูแลกิจการที่ดี
คณะกรรมการบริษัทและผู้บริหารให้ความสำคัญในการบริหารงานตามหลักการของการกำกับดูแลกิจการที่ดี
เพื่อความเชื่อมั่นแก่ผู้ถือหุ้นและผู้เกี่ยวข้องทุกฝ่าย

การสอบทานบริหารความเสี่ยงในระดับนโยบาย
คณะกรรมการบริษัทและผู้บริหารให้ความสำคัญและระมัดระวังต่อการบริหารความเสี่ยง
และแต่งตั้งคณะกรรมการบริหารความเสี่ยงเพื่อร่วมพิจารณาและวางระบบการบริหารความเสี่ยงครอบคลุมทั้งองค์กร
ตลอดจนกำหนดให้มีการฝึกอบรมพนักงานเกี่ยวกับระบบการบริหารความเสี่ยงอย่างมีประสิทธิภาพ
จึงเชื่อได้ว่าจะเกิดประโยชน์แก่บริษัทและผู้ถือหุ้นอย่างถาวร

การกำกับดูแลงานตรวจสอบภายใน
คณะกรรมการตรวจสอบได้พิจารณารายงานผลการตรวจสอบของสำนักตรวจสอบภายใน
รวมทั้งติดตามผลการปฏิบัติงานของบริษัทและบริษัทย่อยตามข้อสังเกตและข้อเสนอแนะของสำนักตรวจสอบภายในและผู้สอบบัญชี
ให้ความเห็นชอบแผนการตรวจสอบประจำปี 2555 ของสำนักตรวจสอบภายใน
ซึ่งจัดทำขึ้นโดยพิจารณาถึงปัจจัย ความเสี่ยงที่อาจเกิดขึ้น
คณะกรรมการตรวจสอบสามารถปฏิบัติงานตามกฎบัตรของคณะกรรมการตรวจสอบได้อย่างมีประสิทธิผล
รวมทั้งให้ความเห็นชอบการประเมินผลการปฏิบัติงานของสำนักตรวจสอบภายใน

สำหรับงบการเงินในรอบระยะเวลาบัญชีปี 2555
คณะกรรมการตรวจสอบเห็นสมควรเสนอที่ประชุมสามัญผู้ถือหุ้นให้แต่งตั้ง นายโสภณ เพิ่มศิริวัลลภ
ผู้สอบบัญชีรับอนุญาตเลขที่ 3182 และ/หรือนายชยพล ศุภเศรษฐนนท์ ผู้สอบบัญชีรับอนุญาตเลขที่
3972 และ/หรือนางสาวสุมาลี รีวราบัณฑิต ผู้สอบบัญชีรับอนุญาตเลขที่ 3907 สังกัด บริษัท
สำนักงาน เอินส์ท แอนด์ ยัง จำกัด เป็นผู้สอบบัญชีรับอนุญาตของบริษัท

……………………………..

( ดร.ธวัชชัย นาคะตะ )

ประธานกรรมการตรวจสอบ

[1] COSO (The Committee of Sponsoring Organization of the Treadway
Commission) เป็นองค์กรเอกชนในสหรัฐอเมริกา จัดตั้งขึ้นในปี 1985
เพื่อทำงานพัฒนาคุณภาพของรายงานทางการเงิน (รวมถึงงบการเงินต่างๆ) โดยให้ความสำคัญกับ
จริยธรรมทางธุรกิจ การควบคุมภายในที่มีประสิทธิภาพ และการดูแลกำกับกิจการที่ดี (Corporate
Governance) โดยมี คณะกรรมการศึกษาการรายงานทางการเงินอันเป็นเท็จแห่งชาติ
(National Commission on Fraudulent Financial Reporting) เป็นผู้ให้การสนับสนุน